Vyhlásenie 
Ministerstva práce, sociálnych vecí a rodiny Slovenskej republiky 

Návrh zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov a ktorým sa menia a dopĺňajú niektoré zákony, sa predkladá na rokovanie vlády Slovenskej republiky s týmito rozpormi:
1.	Ministerstvo financií Slovenskej republiky
-  žiada do návrhu zákona doplniť návrhy na úhradu úbytku príjmov a návrhy na úhradu zvýšených výdavkov; v analýze vplyvov na rozpočet verejnej správy je kvantifikovaný rozpočtovo nezabezpečený vplyv v roku 2019 v sume 8,3 mil. eur a v roku 2020 v sume 8,9 mil. eur, ktorý vyplýva z výpadku príjmov a nárastu výdavkov rozpočtu verejnej správy, 
-  žiada zaviesť prísnejšie podmienky nároku na doplnkový predčasný starobný dôchodok, poberateľ ktorého by mal mať zároveň nárok na predčasný starobný dôchodok z prvého piliera alebo byť aspoň 42 rokov dôchodkovo poistený, bez započítania náhradných dôb (nezamestnanosť a vysoká škola), a zároveň žiada sprísniť podmienky pre priznanie doplnkového predčasného starobného dôchodku, a to zvýšením minimálnej sumy doplnkového predčasného starobného dôchodku,
- žiada doplniť do návrhu zákona možnosť nezávislého výberu pre zasielanie dobrovoľných príspevkov na dôchodkové sporenie, vrátane príspevkov od zamestnávateľa, a to prostredníctvom symetrického a rovnocenného daňového zvýhodnenia dobrovoľných príspevkov na starobné dôchodkové sporenie a doplnkové dôchodkové sporenie tak na strane zamestnávateľa, ako aj na strane zamestnanca; 
-   žiada doplniť do návrhu zákona povinný indexový fond,
- žiada vypustiť z návrhu zákona ďalšie oslobodenie vybraných skupín doplnkového dôchodkového sporenia (rizikárov) od daní a odvodov a
- žiada vypustiť z návrhu zákona postavenie poberateľ doplnkového predčasného dôchodku evidovaného na úrade práce ako poistenca štátu na účely zdravotného poistenia. 

2. Konfederácia odborových zväzov Slovenskej republiky

- žiada rozšírenie okruhu prác, za ktorých výkon bude zamestnávateľ povinný platiť príspevky zamestnávateľa do doplnkového dôchodkového sporenia,
- žiada zvýšenie minimálneho príspevku zamestnávateľa pre zamestnancov vykonávajúcich rizikové práce z 2% na 4%,
- žiada oslobodiť od dane z príjmu príspevky zaplatené zamestnávateľom za zamestnanca, bez ohľadu na to, či vykonáva rizikové práce alebo nie, 
- žiada oslobodiť od dane z príjmov okrem doplnkového dočasného dôchodku aj doplnkový výsluhový dôchodok a doplnkový predčasný starobný dôchodok,
- žiada v oblasti uplatnenia nezdaniteľnej časti základu dane z príspevkov platených účastníkom, zrovnoprávnenie medzi účastníkmi, ktorí majú uzavretú účastnícku zmluvu s dávkovým plánom a bez neho,
- žiada umožniť zamestnancom, ktorí sa rozhodnú pred dosiahnutím dôchodkového veku odísť z pracovného trhu a požiadajú o doplnkový predčasný starobný dôchodok, zvýšiť si nasporenú sumu na osobnom účte mimoriadnym vkladom odchodného, časti mzdy alebo mzdového zvýhodnenia za prácu nadčas; tento mimoriadny vklad by mal byť oslobodený od dane z príjmu, 
- žiada zvýšiť nezdaniteľnú časť základu dane príspevkov na doplnkové dôchodkové sporenie na 2 % z ročného vymeriavacieho základu účastníka, maximálne 360 eur za rok, 
- žiada oslobodenie príspevkov na doplnkové dôchodkové sporenie zo sociálneho fondu od dane z príjmu a od odvodu poistného na zdravotné poistenie a
- nad rámec návrhu zákona žiada vyňať zo systému povinnej účasti na starobnom dôchodkovom sporení poistencov, ktorých vymeriavací základ na platenie poistného nedosahuje úroveň priemernej mzdy v hospodárstve.   
3. Asociácia dôchodkových správcovských spoločností 
-  žiada v návrhu zákona spresniť účel povinnosti poskytovať osobné údaje sporiteľov dôchodkovou správcovskou spoločnosťou v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).
4. Asociácia zamestnávateľských zväzov a združení SR 
- žiada oslobodiť od dane z príjmu príspevky zaplatené zamestnávateľom za zamestnanca, bez ohľadu na to, či vykonáva rizikové práce alebo nie a
- žiada zvýšiť nezdaniteľnú časť základu dane príspevkov na doplnkové dôchodkové sporenie na 2 % z ročného vymeriavacieho základu účastníka, maximálne 360 eur za rok.  
5. Asociácia doplnkových dôchodkových spoločností
- žiada v návrhu zákona spresniť účel povinnosti poskytovať osobné údaje sporiteľov doplnkovou dôchodkovou spoločnosťou v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov),
- žiada oslobodiť od dane z príjmu príspevky zaplatené zamestnávateľom pre zamestnanca do doplnkového dôchodkového sporenia a
- žiada zvýšiť nezdaniteľnú časť základu dane príspevkov na doplnkové dôchodkové sporenie na 2 % z ročného vymeriavacieho základu účastníka, maximálne 360 eur za rok.  
 
6. Republiková únia zamestnávateľov
- žiada oslobodiť od dane z príjmu príspevky zaplatené zamestnávateľom za zamestnanca, bez ohľadu na to, či vykonáva rizikové práce alebo nie , a 
- žiada návrh zákona rozšíriť o novelu zákonníka práca, ktorou by sa príspevok zamestnávateľa na doplnkové dôchodkové sporenie nezarátaval do výpočtu priemerného zárobku na pracovnoprávne účely.